Stanovisko starostky k aktuálnej epidémii

Vážení občania,
dnes sa uskutočnilo mimoriadne rokovanie vlády a k mimoriadnej situácii v celej SR bol vyhlásený aj núdzový stav pre zdravotníctvo na celom území SR. Z tohto vyplýva možnosť vlády presúvať zdravotnícky personál a materiál podľa potreby z jedného zdravotníckeho zariadenia do druhého.

S účinnosťou od 16. marca od 6.00 h sa na obdobie 14 dní zakazuje maloobchodný predaj a predaj služieb v prevádzkach okrem:
predajni potravín,
lekárni a predajní zdravotníckych pomôcok,
drogérií,
pohonných hmôt a palív,
novinových stánkov,
predajne krmív a ďalších potrieb pre zvieratá vrátane veterinárnych ambulancií,
prevádzok telekomunikačných operátorov,
prevádzok verejného stravovania a stánky s rýchlym občerstvením,
prevádzok poštových, bankových a poisťovacích služieb,
prevádzok internetových obchodov (eshopov) a donáškových služieb.
S účinnosťou od 16. marca od 6.00 h na obdobie 14 dní sa zároveň zakazuje prítomnosť verejnosti v prevádzkach verejného stravovania a stánkoch s rýchlym občerstvením. Tento zákaz sa nevzťahuje na predaj mimo prevádzku stravovacích služieb (napríklad prevádzky rýchleho občerstvenia s výdajným okienkom alebo predaj pokrmov so sebou bez vstupu do prevádzky).

Zároveň sa odporúča vo všetkých otvorených prevádzkach používať personálu aj zákazníkom ochranné rúška.

Vážení priatelia, k tomuto okamihu vláda potvrdila 61 prípadov nakazených občanov na území SR koronavírusom. Povinnú domácu karanténu v SR nedodržalo viac ako 200 ľudí a bude im uložená maximálna pokuta 1 650 eur. **Všetci obyvatelia našej obce po návrate zo zahraničia majú od 13.3.2020 vrátane povinnosť nahlásiť svoj návrat na Regionálny úrad verejného zdravotníctva v Trnava na t. č. 0905 903 053 a sú povinní dodržať 14-dňovú domácu karanténu.**

Aj tieto informácie potvrdzujú nedisciplinovanosť niektorých ľudí, a tak pomáhajú k šíreniu epidémie koronavírusu. Aj keď sú potvrdené prípady nákazy v Trnave, Nitre, Senci, Dunajskej Strede, u nás doposiaľ neevidujeme žiadne potvrdenie ani podozrenie u obyvateľa našej obce a ani neevidujeme obyvateľa v domácej karanténe. Preto vás naďalej žiadam, aby ste boli zodpovední, zdržovali sa v domácnostiach, minimalizovali pohyb iba na potrebný nákup, nosili ochranné rúška, apelovali na deti. Pripojme sa aj my nosením rúška k ochrane seba, nášho okolia, rodiny a priateľov. Nevstupujme do predajní s potravinami bez rúška. Kto nemá rúško, môže sa chrániť aj nosením šatky alebo šály. Buďme zodpovední a ohľaduplní voči sebe a svojmu okoliu.

Božena Krajčovičová
starostka